*Proiect*

|  |
| --- |
| **GUVERNUL REPUBLICII MOLDOVA** |
| **HOTĂRÎRE**  nr. \_\_\_  din  \_\_\_\_\_\_\_\_\_ |
| **privind aprobarea Regulamentului cu privire la ocrotirea sănătăţii, asistenţa medicală şi tratamentul sanatorial al funcţionarului public cu statut special din cadrul Ministerului Afacerilor Interne** |

În temeiul prevederilor art. 45 al Legii nr. 288 din 16 decembrie 2016 privind funcţionarul public cu statut special din cadrul Ministerului Afacerilor Interne (Monitorul Oficial al Republicii Moldova, 2017, nr. 40-49, art.85),

Guvernul **HOTĂRĂŞTE**:

**1.** Se aprobă Regulamentul cu privire la ocrotirea sănătăţii, asistenţa medicală şi tratamentul sanatorial al funcţionarului public cu statut special din cadrul Ministerului Afacerilor Interne, conform anexei.

**2.** Controlul asupra executării prezentei hotărîri se pune în sarcina Ministerului Afacerilor Interne.

**3.** Cheltuielile necesare pentru implementarea prezentei hotărîri vor fi alocate suplimentar din bugetul de stat.

**4.** Ministerul Afacerilor Interne va prezenta, conform legislației în vigoare, Ministerului Finanţelor raportul privind utilizarea mijloacelor financiare necesare implementării prezentei hotărîri.

**5.** Prevederile prezentei hotărîri intră în vigoare la 01 ianuarie 2018.

**PRIM-MINISTRU Pavel FILIP Contrasemnează:**

**Ministrul sănătății Ruxanda GLAVAN**

**Ministrul muncii, protecției sociale și familiei Stela GRIGORAȘ**

**Ministrul afacerilor interne Alexandru JIZDAN**

**Ministrul finanțelor Octavian ARMAȘU**

Aprobat

prin Hotărîrea Guvernului

nr. \_\_\_\_din \_\_\_\_\_\_\_\_\_ 2017

**REGULAMENTUL**

**cu privire la ocrotirea sănătăţii, asistenţa medicală şi tratamentul sanatorial al funcţionarului public cu statut special**

**din cadrul Ministerului Afacerilor Interne**

**I. Dispoziţii generale**

**1.** Prezentul Regulament stabileşte modul de acordare a asistenţei medicale şi a tratamentului balneosanatorial funcţionarului public cu statut special din cadrul Ministerului Afacerilor Interne.

**2.** Ocrotirea sănătăţii funcţionarului public cu statut special este asigurată de către stat prin crearea unor condiţii adecvate de activitate a instituţiilor medico-sanitare şi prin reducerea impactului factorilor periculoşi asupra serviciului, precum şi printr-un complex de acţiuni orientate spre menţinerea şi fortificarea sănătăţii funcţionarilor publici cu statut special, acordarea asistenţei medicale şi tratamentului (ambulatoriu şi staţionar) gratuit necesar, în scopul restabilirii cît mai rapide a capacităţii de muncă şi de luptă, pierdute în rezultatul traumelor sau maladiilor contractate în exercitarea atribuțiilor funcționale.

**3.** Întreprinderea unor măsuri eficiente în vederea păstrării şi fortificării sănătăţii funcţionarilor publici cu statut special constituie una dintre obligaţiunile de bază ale Ministerului Afacerilor Interne.

În acest scop, Ministerul Afacerilor Interne va asigura funcţionarilor publici cu statut special condiţii regulamentare de activitate, de respectare a normelor şi regulilor sanitaro-igienice, precum şi de îndeplinire a cerinţelor ce ţin de tehnica securităţii în timpul aplicaţiilor, exploatării armamentului şi tehnicii, altor activităţi aferente serviciului funcţionarului public cu statut special.

Funcţionarul public cu statut special este obligat să aibă grijă de sănătatea sa, să respecte regulile igienei personale, regulile tehnicii securităţii, să renunțe la deprinderile dăunătoare, să îndeplinească indicaţiile şi recomandările personalului medical.

**4.** Pe parcursul activității, funcţionarul public cu statut special beneficiază de asistenţă medicală curativ-profilactică obligatorie, conform normelor stabilite (vaccinări, examene medicale periodice, măsuri de întremare a sănătăţii etc.) din contul instituțiilor medico-sanitare ale Ministerulului Afacerilor Interne.

Instituţiile medico-sanitare ale Ministerulului Afacerilor Interne, supraveghează starea sănătăţii funcţionarilor publici cu statut special, le acordă asistenţă medicală şi, în caz de necesitate, le eliberează certificate medicale, conform cerinţelor Ministerului Sănătăţii.

**5.** Asistența medicală se acordă de către instituțiile medico-sanitare ale Ministerulului Afacerilor Interne, inclusiv de către instituţiile medico-sanitare publice și cuprind:

1. asistență medicală urgentă prespitalicească;
2. asistența medicală primară;
3. asistența medicală specializată de ambulator;
4. asistența medicală stomatologică de urgenţă;
5. asistența medicală spitalicească;
6. servicii medicale de înaltă performanţă.

**II. Asistenţa medicală şi tratamentul funcţionarului public cu statut special**

**6.** Funcţionarii publici cu statut special beneficiază de dreptul la asistenţă medicală şi la tratament (ambulatoriu şi staţionar), acordate din contul statului în instituţiile medico-sanitare ale Ministerulului Afacerilor Interne.

Condițiile și volumul asistenţei medicale acordate funcţionarilor publici cu statut special în instituţiile medico-sanitare ale Ministerulului Afacerilor Interne, se stabileşte în limita surselor alocate.

**7.** Funcţionarul public cu statut special este supus, anual, unui examen medical profilactic în instituţiile medico-sanitare ale Ministerului Afacerilor Interne.

**8.** În cazurile în care funcţionarii publici cu statut special necesită asistenţă medicală de urgenţă, aceasta este acordată de orice instituţie medico-sanitară publică, în conformitate cu legislaţia în vigoare.

Dacă asistenţa medicală planificată nu poate fi acordată în instituţiile medico-sanitare ale Ministerulului Afacerilor Interne, aceasta se acordă într-o altă instituţie medico-sanitară publică, cu rambursarea cheltuielilor în limita alocațiilor de la bugetul de stat din contul instituțiilor medico-sanitare ale Ministerulului Afacerilor Interne.

Modul de rambursare a cheltuielilor suportate de către instituţiile medico-sanitare publice pentru asistenţa medicală acordată funcţionarilor publici cu statut special se stabileşte în contractele dintre aceste entități şi instituțiile medico-sanitare ale Ministerulului Afacerilor Interne, sau achitarea se efectuează în baza facturilor de prestare a serviciilor medicale prezentate de instituţiile medico-sanitare publice, conform tarifelor aprobate de Guvern.

**9.** Asistenţa medicală care nu poate fi acordată funcţionarului public cu statut special în instituţiile medico-sanitare publice din țară, se acordă în instituţiile medico-sanitare de peste hotare, conform reglementărilor elaborate de Ministerul Sănătăți.

**10.** În cazurile în care trauma sau maladia contractată de funcţionarii publici cu statut special este legată de consumul băuturilor alcoolice sau substanţelor stupefiante, psihotrope și a precursorilor, tratamentul cu excepţia asistenţei medicale de urgenţă, este achitat de către funcţionarul public cu statut special.

**11.** Asistenţa medicală stomatologică de urgență cuprinde următoarele servicii:

1. pulpită acută;
2. periodontită apicală acută;
3. periodontită apicală exacerbată;
4. stomatită aftoasă acută;
5. gingivită şi stomatită ulcero-necrotică acută;
6. abces;
7. periostită;
8. pericoronarită;
9. hemoragii postextracţionale;
10. limfadenită acută;
11. osteomielită acută;
12. sialodenită acută şi calculoasă;
13. sinusită acută odontogenă;
14. traume şi fracturi ale maxilarelor;
15. extracţii dentare la indicaţii medicale.

**12.** Funcţionarul public cu statut special care și-a pierdut ori i s-a diminuat capacitatea de muncă în legătură cu exercitarea atribuţiilor de serviciu beneficiază în caz de necesitate de protezare și reabilitare gratuită în cadrul Întreprinderii de Stat ”Centrul Republican Experimental Protezare, Ortopedie și Rebilitare”, în condiţiile stabilite de Guvern.

**13.** În serviciile de asistență medicală acordate funcţionarului public cu statut special, nu se includ:

a) intervențiile de corecție estetice;

b) fertilizarea *in vitro*;

c) asistența medicală la cerere;

d) serviciile medicale acoperite de Programele Naționale în domeniul sănătății;

e) contravaloarea unor medicamente necesare corectării văzului sau auzului, aparate auditive, ochelari de vedere.

**III. Tratamentul sanatorial al funcționarilor publici cu statut special**

**14.** Funcționarul public cu statut special (cu excepţia studenţilor instituţiilor de învăţămînt ale Ministerului Afacerilor Interne) are dreptul, în timpul concediului de odihnă anual, la tratament sanatorial pentru recuperarea sănătății o dată la trei ani cu achitarea a 25 % din costul biletului de tratament, conform procedurii stabilite de către Ministerul Afacerilor Interne.

Decizia de îndreptare la tratament sanatorial se aprobă de către Consiliile Medicale Consultative din cadrul instituțiilor medico-sanitare ale Ministerului Afacerilor Interne, în baza recomandărilor elaborate de către Ministerul Sănătății.

**15.** Funcţionarul public cu statut special, care a contractat traume de categorie medie sau gravă în timpul îndeplinirii obligaţiilor de serviciu, în baza încheierii cu privire la rezultatele anchetei de serviciu efectuate pe cazul dat, are dreptul la recuperare sanatorială gratuită.

**16.** Biletele de tratament sanatorial se procură în modul stabilit de către Ministerul Afacerilor Interne, în limita alocărilor bugetare destinate în acest scop şi ţinînd cont de structura nozologică a morbidităţii generale a contingentelor asigurate pentru anul precedent.